Screenshot: YouTube

PISAC i kolumnist Ante Tomić napadnut je večeras u Splitu na platou pred Domom mladih nakon Pričigina, splitskog festivala pričanja priča. Na Tomića su nasrnula dvojica huligana, jedan mu je ukrao šešir pa se Tomić zaletio za njim. Izbjegao je udarac, no te sreće nije bio čovjek koji mu je stao u obranu. Dobio je šakom u glavu i završio u Hitnoj pomoći.

"Sve je u redu, mene ovaj put nisu udarili", kazao nam je Tomić. Nije bio od volje komentirati napad.

Huligan krenuo i na fotografa Klarića

U Tomićevu zaštitu priskočili su i kolega Renato Baretić te poznati splitski fotograf Feđa Klarić. Jedan od huligana krenuo je i na njega, vidjevši da fotografira. Klarić mu se predstavio pa je ovaj odustao.

Tomić se na meti našao zbog pisanja i političkih stavova. "Govno jugoslavensko", vikali su mu huligani.

Tekst se nastavlja ispod oglasa

Policija uhvatila jednog od napadača

Policija je bila na mjestu događaja i uzeli su izjavu od Tomića. Indexu je potvrđeno da su priveli jednu osobu koju povezuju s napadom, što je veliki napredak u odnosu na posljednji napad na Tomića sa kantom fekalija na Pjaci. Unatoč tome što je počinitelj snimljen kako bježi s mjesta napada, nikada nije uhićen i procesuiran.